V skladu z Zakonom o gospodarskih zbornicah (Ur.l. RS, 60/2006), na osnovi programskih nalog GZS pri pospeševanju inovacijske dejavnosti (10. člen Statuta GZS z dne 22.11.2006 in 14.03.2007), in skladno s programom spodbujanja razvoja in inovacij »Inovativna Slovenija«, je Upravni odbor GZS Območne zbornice Posavje, Krško, dne 31. 1. 2019sprejel

**PRAVILNIK**

**O PODELJEVANJU PRIZNANJ GZS ZA INOVACIJE**

**V POSAVSKI REGIJI**

**Uvodne določbe**

Partnerja projekta »Priznanje GZS za inovacije« sta Ministrstvo za gospodarski razvoj in tehnologijo (v nadaljevanju MGRT) ter SPIRIT, Javna agencija (v nadaljevanju SPIRIT).

**1. člen**

S tem pravilnikom se določijo merila, način in postopek zbiranja, ocenjevanja ter podeljevanja priznanj za inovativne dosežke na območju GZS Območne zbornice Posavje, Krško (v nadaljevanju GZS OZP).

**2. člen**

Priznanja po tem pravilniku se podeljujejo za inovacije, ki so bile prijavljene na razpis GZS OZP.

**3. člen**

Inovacije po tem pravilniku so definirane v skladu s pravili OECD kot sledi:

- inovacija predstavlja proces spreminjanja zamisli v izdelek, postopek ali storitev oziroma proces preoblikovanja ustvarjalnosti v dobiček;

- inovacije zajemajo nove izdelke, postopke in storitve ter bistveno izboljšane izdelke, postopke in storitve. Inovacija je uvedena, ko se pojavi na trgu (inovacija izdelka, storitve) ali uporabi v okviru postopka (inovacija postopka). Izdelek, storitev ali postopek morajo biti novi ali bistveno izboljšani za podjetje, ni pa nujno, da so novi na trgu;

- inovacije vključujejo vrsto znanstvenih, tehnoloških, organizacijskih, finančnih in gospodarskih aktivnosti;

- inovacija temelji na rezultatih novega tehnološkega razvoja, novih kombinacij že obstoječih tehnologij ali uporabi drugega znanja, ki ga je pridobilo podjetje.

Inovacija je tehnološka in netehnološka koristna novost, ki jo za tako opredelijo odjemalci.

Koristnost novosti v praksi se dokazuje z uspešno prodajo na domačem ali mednarodnem trgu, v primeru koristne uporabe v organizaciji, kjer je nastala, pa s podatki uporabnikov.

**4. člen**

Vsaka gospodarska družba, podjetje, samostojni podjetnik posameznik, samostojni inovator ali druga organizacijska oblika (v nadaljevanju predlagatelj) lahko kandidira za priznanje po tem Pravilniku s prijavo na osnovi razpisa, ki je zaključen do datuma, ki ga določi Upravni odbor OZ/RZ, vendar najkasneje do konca 15. aprila tekočega leta.

**5. člen**

**Priznanja**

Zbornica podeljuje priznanja avtorjem ali skupinam avtorjev inovacij za njihov inovacijski predlog ter predlagateljem, ki so inovacijo realizirale.

O vrsti priznanja odloča končna ocena skladno z navodili za ocenjevanje, ki so določeni v Prilogi 1, ki je sestavni del tega pravilnika.

Priznanja za inovacije so:

* zlato priznanje
* srebrno priznanje
* bronasto priznanje
* priznanje za prispevek na področju inovativnosti

Priznanje za prispevek na področju inovativnosti se podeli vsem prijaviteljem, ki niso presegli praga za podelitev bronastega priznanje določenega v Prilogi 1 k Pravilniku o podeljevanju priznanj GZS inovacijam - navodila za ocenjevanje inovacijskih prijav.

Na listini priznanja so podatki: stopnja priznanja, ime in priimek avtorja oz. soavtorjev inovacije, naziv predlagatelja oz. predlagateljev, naziv inovacije, datum ter podpisa predsednika Komisije za inovacije in predsednika GZS OZP. Listina priznanja za prispevek na področju inovativnosti vsebuje ime in priimek avtorja oz. soavtorjev, naziv predlagatelja, datum ter podpisa predsednika Komisije za inovacije in predsednika GZS OZP.

Podjetje prejme uokvirjeno priznanje, vsak od avtorjev pa svoje priznanje v ustrezni mapi z logotipom GZS OZP. Priznanja za prispevek na področju inovativnosti v ustrezni mapi z logotipom GZS OZP prejmejo podjetje in avtorji.

**6. člen**

**(Izbor komisije za ocenjevanje ter ocenjevanje)**

GZS OZP v skladu z razpisom zbira prijave inovacij na osnovi tega pravilnika in jih pripravi za ocenjevanje.

O predlogih odloča Komisija za inovacije, ki jo na osnovi strokovnih področij prejetih prijav inovacij predlaga strokovna služba GZS OZP. Komisijo za inovacije potrdi Upravni odbor GZS OZP. Po potrebi se GZS OZP s strokovno službo GZS, odgovorno za področje tehnološkega razvoja in inovativnosti, posvetuje glede dopolnitve komisije z novim članom, ki lahko izhaja iz druge regije. Pri delovanju komisije za inovacije sodeluje predstavnik OZ/RZ ter po potrebi tudi predstavnik strokovne službe GZS.

Komisija na podlagi sprejetega pravilnika in kriterijev za ocenjevanje predlogov inovacij podeli zlata, srebrna in bronasta priznanja ter priznanja za prispevek na področju inovativnosti. Komisija lahko neustrezne inovacijske prijave zavrne, z ustrezno utemeljitvijo.

Prijave so podane na obrazcu, ki je v prilogi št. 2.

**7. člen**

Ocenjevalna komisija prispele predloge razvrsti v 5 kategorij inovacij:

* **Produktne inovacije** (Proizvod ali storitev, ki je nov ali bistveno izboljšan. Vključuje znatne izboljšave tehničnih specifikacij, sestavnih delov in materialov, programske opreme v izdelku, prijaznost do uporabnika ali druge funkcionalne značilnosti)
* **Procesne inovacije** (Nov ali bistveno izboljšan proizvodni proces oz. postopek. To vključuje pomembne spremembe v tehniki, opremi in / ali programski opremi).
* **Trženjske inovacije** (Nov način trženja, ki vključuje pomembne spremembe v oblikovanju proizvoda ali embalaže, promocijske predstavitve, promocijo izdelkov ali cen).
* **Organizacijske inovacije** (Nove organizacijske metode v poslovnih praksah, v organizaciji delovnega mesta ali pri zunanjih odnosih).
* **Družbene inovacije** (nove ideje, koncepti in strategije, ki odgovarjajo na potrebe družbe)

Možne so tudi kombinacije kategorij.

Vsako leto lahko GZS OZP skladno z dogovorom s Strokovno službo GZS, odgovorno za področje tehnološkega razvoja in inovativnosti, določi poseben inovacijski izziv, katerega rešujejo inovacije ne glede na kategorijo iz prejšnjega odstavka. Z inovacijskim izzivom GZS OZP pozove skupino inovatorjev ali skupino inovacij, ki se jih posebej izpostavi oz. nagradi na podelitvah priznanj za inovacije.

Komisija izvede ocenjevanje in usklajevanje ocen skladno s Poslovnikom o delu komisij, izračuna končne ocene inovacijskih prijav ter določi vrsto priznanj na podlagi navodil za ocenjevanje, ki so opredeljeni v Prilogi 1 tega pravilnika. Ocenjevalna komisija je pri svojem delu avtonomna, njene odločitve pa so dokončne.

Če pri katerem od članov ocenjevalne komisije pri ocenjevanju inovacijskega predloga pride do konflikta njegovih osebnih ali poslovnih interesov, kar posledično vpliva na objektivnost njegovega ocenjevanja, se mora ta član **sam izločiti iz komisije pri ocenjevanju spornega predloga.**

Predlog za izločitev člana ocenjevalne komisije v primeru iz prejšnjega odstavka tega člena, lahko poda tudi posamezni član ocenjevalne komisije. Predlog za izločitev je sprejet, če zanj glasuje večina vseh članov ocenjevalne komisije.

Po potrebi lahko ocenjevalna komisija k svojemu delu povabi tudi strokovnjake zunanjih institucij, ki lahko opravijo ogled inovacij.

**8. člen**

Ocenjevalna komisija vrednoti inovacijske prijave po naslednjih kriterijih:

1. **ODLIČNOST**

**OPIS PROBLEMA IN NJEGOVE REŠITVE**

Opisano čigav/e in kakšen/ne problem/e rešuje inovacija ter kako inovacija rešuje izpostavljen/e problem/e.

**RAZSEŽNOST INOVACIJE**

Navedeno na kakšnem nivoju inovacija predstavlja rešitev, navedene so konkretno države ali trgi.

**OPIS STANJA NA PODROČJU INOVACIJE**

Opisani so konkretni primeri stanja tehnike/storitev/postopkov/idej/metod, opisano je izhodiščno stanje, izdelan je pregled patentov in ostale zaščite intelektualne lastnine. Jasno je opisano v katerih segmentih je inovacija boljša od obstoječega stanja na področju predlagane inovacije.

**ZAŠČITA INOVACIJE**

Navedena je oblika zaščite intelektualne lastnine, podani so konkretni podatki o zaščiti intelektualne lastnine inovacije.

**INOVACIJSKA EKIPA**

Podana je sestava inovacijske ekipe v smislu multidisciplinarnosti, porazdelitve po spolih ter vključenosti strokovnjakov iz razvojno-raziskovalnih organizacij in strokovnjakov iz zunanjih gospodarskih organizacij. Sestava inovacijske ekipe ni nujno enaka podani navedeni skupini inovatorjev v osnovnih podatkih o inovaciji, ampak je navadno širša.

1. **UČINEK**

**UPORABNIK**

Jasno in konkretno je opisano kdo so ciljne skupine kupcev ali končnih uporabnikov inovacije. Opisan je potencial za razširitev kroga ciljne skupine uporabnikov.

**TRG**

Podane so konkretne države, področja, številke. Ocenjen je trži delež, ki se nanaša na predlagano inovacijo. Podani so konkurenti na področju predlagane inovacije.

**FINANČNI UČINKI**

Konkretno je predstavljen vpliv inovacije na finančno stanje v obliki letnega prometa in dobička (podano v € in % od vrednosti celotne organizacije). Konkretno je predstavljena ocena vpliva za naslednja tri leta v obliki letnega prometa in dobička (podano v € in % od vrednosti celotne organizacije). Dodatno je opisana kratka strategija, kako bodo te ocenjene vrednosti dosežene.

**TRAJNOSTNI UČINKI**

Konkretno so opisani (I) vpliv predlagane inovacije na podjetje, njegovo delovanje in klimo v podjetju, (II) vpliv na okolje in (III) vpliv na širšo družbo. Opisano je, kako se inovacija vklaplja v poslovno in razvojno strategijo organizacije.

Za podelitev priznanja se upoštevajo inovacije, ki izpolnjujejo obe skupini kriterijev iz tega pravilnika in so uspešno uporabljene v praksi, vendar so bile v praktični uporabi največ dve leti pred letom, ki ga zajema razpis GZS.

**9. člen**

GZS OZP javno razglasi prejemnike priznanj za inovacije najkasneje v mesecu juniju.

Na osnovi odločitve Komisije za inovacije OZ dostavi do 30. maja Strokovni službi GZS odgovorni za področje tehnološkega razvoja in inovativnosti popolno dokumentacijo o treh najbolje ocenjenih inovacijah, ki se potegujejo za priznanje na nacionalni ravni.

V kolikor na posamezno območno oz. regionalno gospodarsko zbornico prispe 20 inovacij ali več, lahko GZS OZP strokovni službi GZS, odgovorni za področje tehnološkega razvoja in inovativnosti predložijo en dodaten inovacijski predlog (skupaj 4 inovacijske predloge) ter za vsakih nadaljnjih 10 še po en dodaten inovacijski predlog.

GZS OZP lahko za nacionalni nivo predlaga dodatni inovacijski predlog tudi v primeru, če skupno število inovacij ne dosega praga iz 3. odstavka 9. člena, vendar pod naslednjimi pogoji:

* Inovacijski predlog mora biti ocenjen z zlatim priznanjem in s končno oceno ne sme zaostajati za zlatimi priznanji, ki na nacionalni nivo napredujejo znotraj redne kvote
* Dodatno imenovanje mora biti obrazloženo (zakaj dodaten projekt, kakšna je kvaliteta dodatnega inovacijskega predloga, kakšna je vpliv inovacijskega predloga na širše okolje) s strani Komisije.

Po prejemu obrazložitve in popolne prijavne dokumentacije za dodatni inovacijski predlog se sestane 3-članska komisija GZS, ki določa člane nacionalne komisije za inovacije ter sprejema odločitev o sprejetju ali zavrnitvi dodatnega inovacijskega predloga. 3-članska komisija GZS pri odločevanju o sprejetju dodatnega inovacijskega predloga daje prednost podjetjem, ki niso kandidati za priznanja v okviru redne kvote. Slednji kriterij je vpeljan z namenom spodbujanja inovativnosti med najširšo gospodarsko javnostjo.

GZS OZP posredujejo končen seznam kandidatov za nacionalno priznanja in njihovo popolno dokumentacijo kandidatov za nacionalna priznanja strokovni službi GZS, odgovorni za področje tehnološkega razvoja in inovativnosti.

Vse prispele vloge se v celoti obravnavajo kot poslovna skrivnost.

**10. člen**

Inovator, ki prejme priznanje GZS za inovacijo v Sloveniji, si s tem pridobi pravico uporabe priznanja v komercialne in publicistične namene.

**11. člen**

Pravice iz 10. člena tega pravilnika prenehajo, če pride do njihove zlorabe.

Za zlorabo se šteje:

- zavajanje Komisije z dajanjem neresničnih podatkov,

- uporaba priznanja GZS v namene, ki niso povezani z inovacijo,

- podajanje netočnih informacij glede stopnje priznanja oz. nivoja priznanja (regionalni, nacionalni).

**12. člen**

V kolikor prejemnik priznanja ali diplome tudi po opozorilu ne preneha z zlorabo podeljenega priznanja, ima OZ pravico zahtevati sodno prepoved uporabe podeljenega priznanja v skladu z 10. členom tega pravilnika oziroma odvzem priznanja.

**13. člen**

Ta pravilnik začne veljati z dnem njegovega sprejema.

Z dnem začetka veljave tega pravilnika, preneha veljati Pravilnik o podeljevanju priznanj in diplom inovacijam v GZS OZP, ki ga je Upravni odbor GZS OZP sprejel dne 15. 2. 2016.

Direktor GZS OZ Posavje, Krško Predsednik UO GZS OZ Posavje, Krško

Darko Gorišek, l.r. Martin Novšak, l.r.

Krško, dne 31. 1. 2019

Priloga:

* Navodila za ocenjevanje inovacijskih prijav
* Prijavni obrazec

PRILOGA 1

K PRAVILNIKU O PODELJEVANJU PRIZNANJ GZS INOVACIJAM,

ki ga je sprejel UO GZS Območne zbornice Posavje, Krško na seji dne 31. 1. 2019

**NAVODILA ZA OCENJEVANJE INOVACIJSKIH PRIJAV**

1. Vsak član ocenjevalne komisije ocenjuje inovacijski predlog po vseh kriterijih, navedenih v 8. členu Pravilnika o podeljevanju priznanj GZS inovacijam.
2. Posamezni kriteriji se ocenjujejo glede na stopnje, ki so podane v nadaljevanju navodil za ocenjevanje inovacijskih prijav.

**ODLIČNOST**

Del prijavnega obrazca ODLIČNOST prispeva 50 % ocene h končni skupni oceni predlagane inovacije. Člani komisij podeljujejo ocene skladno z navodili v nadaljevanju.

**OPIS PROBLEMA IN NJEGOVE REŠITVE**

Maksimalno število podeljenih točk je 2. Ta del je ponderiran s faktorjem 3/4 in k skupni oceni (maksimalno 10 točk) doprinese 1,5 točke oziroma **15 % skupne končne ocene**. Člani komisije ocenjujejo naslednje elemente:

1. Jasno je opisano kakšen in čigav problem oz. izziv rešuje inovacija, podano je izhodiščno stanje. Ocena: od 0 do 1 točke (po 0,25 točke)
2. Jasno je opisano na kakšen način inovacija rešuje izpostavljen problem in katere ključne lastnosti oz. funkcije izdelka/storitve/rešitve so izboljšane. Ocena: od 0 do 1 točke (po 0,25 točke)

**RAZSEŽNOST INOVACIJE**

Maksimalno število podeljenih točk je 2. Ta del je ponderiran s faktorjem 1/2 in k skupni oceni (maksimalno 10 točk) doprinese 1 točko oziroma **10 % skupne končne ocene**. Člani komisije podelijo točke glede na izkazano razsežnost inovacije in sicer:

1. Inovacija predstavlja rešitev na mednarodnem nivoju – 2 točki ALI
2. Inovacija predstavlja rešitev na nacionalnem nivoju (Slovenija) – 1 točka ALI
3. Inovacija predstavlja rešitev na nivoju organizacije – 0 točk

**OPIS STANJA NA PODROČJU INOVACIJE**

Maksimalno število podeljenih točk je 3. Ta del je ponderiran s faktorjem 1/2 in k skupni oceni (maksimalno 10 točk) doprinese 1,5 točke oziroma **15 % skupne končne ocene**. Člani komisije ocenjujejo naslednje elemente:

1. Opisano je najsodobnejše stanje tehnike/storitev/postopkov/idej/metod na področju inovacije, predlagana inovacija je primerjana z obstoječim stanjem, podan je pregled patentov in ostale zaščite intelektualne lastnine ter znanstvene in strokovne literature. Ocena: od 0 do 2 točki (po 0,25 točke)
2. Jasno je opisano v katerih segmentih je inovacija boljša od najboljših rešitev, ki jih ponuja konkurenca. Ocena: od 0 do 1 točke (po 0,25 točke)

**ZAŠČITA INOVACIJE**

Maksimalno število podeljenih točk je 4. Ta del je ponderiran s faktorjem 1/8 in k skupni oceni (maksimalno 10 točk) doprinese 0,5 točke oziroma **5 % skupne končne ocene**. Člani komisije podelijo točke glede na izkazane oblike zaščite intelektualne lastnine inovacije pri čemer izberejo najvišjo stopnjo izmed naslednjih:

1. Inovacija je zaščitena z mednarodnim patentom (navedba konkretnega imena/številke) – 4 točke ALI
2. Inovacija je zaščitena z blagovno znamko v tujini, z modelom v tujini, z avtorsko pravico na mednarodnem nivoju – 3 točke ALI
3. Inovacija je zaščitena s slovenskim patentom (navedba konkretnega imena/številke), poslovno skrivnostjo (potrebni konkretni dokazi), avtorsko pravico na nacionalnem nivoju – 2 točki ALI
4. Inovacija je zaščitena z blagovno znamko ali modelom v Sloveniji (navedba konkretnega imena/številke) – 1 točka ALI
5. Inovacija ni zaščitena z nobeno izmed možnosti – 0 točk

**INOVACIJSKA EKIPA**

Maksimalno število podeljenih točk je 2. Ta del je ponderiran s faktorjem 1/4 in k skupni oceni (maksimalno 10 točk) doprinese 0,5 točke oziroma **5 % skupne končne ocene**. Člani komisije podelijo točke glede na izkazano sestavo inovacijske ekipe in sicer:

1. Inovacija je bila razvita z multidisciplinarno ekipo (strokovnjaki iz najmanj 3 različni področij) – 0,5 točke
2. Inovacija je bila razvita z ekipo v kateri je udeleženih najmanj 1/3 članov nasprotnega spola– 0,5 točke
3. Inovacija je bila razvita z ekipo, ki jo dodatno sestavljajo strokovnjaki iz razvojno-raziskovalnih organizacij – 0,5 točke
4. Inovacija je bila razvita z ekipo, ki jo dodatno sestavljajo strokovnjaki iz drugih gospodarskih organizacij – 0,5 točke

Opomba: V kolikor gre za posameznika, se na podlagi obrazložitve realno oceni, koliko je inovator sam kompetenten za razvoj predlagane inovacije in se na podlagi ocene podeli točke od 0 do 2 (po 0,5).

**UČINEK**

Del prijavnega obrazca UČINEK prispeva 50 % ocene h končni skupni oceni predlagane inovacije. Člani komisij podeljujejo ocene skladno z navodili v nadaljevanju.

**UPORABNIK**

Maksimalno število podeljenih točk je 2. Ta del je ponderiran s faktorjem 1/2 in k skupni oceni (maksimalno 10 točk) doprinese 1 točko oziroma **10 % skupne končne ocene**. Člani komisije ocenjujejo naslednje elemente:

1. Jasno je opisano kdo so ciljne skupine kupcev oz. končni uporabniki inovacije. Ocena: od 0 do 1 točke (po 0,25 točke)
2. Jasno in konkretno je obrazložen potencial za razširitev kroga ciljne skupine uporabnikov: od 0 do 1 točke (po 0,25 točke)

**TRG**

Maksimalno število podeljenih točk je 2. Ta del je ponderiran s faktorjem 1/2 in k skupni oceni (maksimalno 10 točk) doprinese 1 točko oziroma **10 % skupne končne ocene**. Člani komisije ocenjujejo naslednje elemente:

1. Trg je opisan jasno in konkretno (številke – ocenjen tržni delež, države). V primeru, da gre za koristno uporabo in ne prodajo inovacije, je jasno opisan obseg oz. širina uporabe inovacije. Ocena: od 0 do 1 točke (po 0,25 točke)
2. Jasno so opisani in posredni in neposredni konkurenti na področju predlagane inovacije: od 0 do 1 točke (po 0,25 točke)

**FINANČNI UČINKI**

Maksimalno število podeljenih točk je 4. Ta del je ponderiran s faktorjem 3/8 in k skupni oceni (maksimalno 10 točk) doprinese 1,5 točke oziroma **15 % skupne končne ocene**. Člani komisije ocenjujejo naslednje elemente:

1. Konkretno je naveden vpliv inovacije na finančno stanje organizacije – letni promet in dobiček (v € in % od vrednosti celotne organizacije). Ocena: od 0 do 1,5 točke (po 0,25 točke)
2. Konkretno je podana ocena vpliva inovacije na finančno stanje za naslednja 3 leta – letni promet in dobiček (v € in % od vrednosti celotne organizacije). Ocena: od 0 do 1,5 točke (po 0,25 točke)
3. Konkretno je podana kratka strategija kako bodo doseženi zastavljeni cilji. Podani so prodajni kanali, tehnične rešitve, dostop do uporabnikov, načini prodaje/uporabe inovacije … Ocena: od 0 do 1 točke (po 0,25 točke)

**TRAJNOSTNI UČINKI**

Maksimalno število podeljenih točk je 4. Ta del je ponderiran s faktorjem 3/8 in k skupni oceni (maksimalno 10 točk) doprinese 1,5 točke oziroma **15 % skupne končne ocene**. Člani komisije ocenjujejo naslednje elemente:

1. Konkretno je opisano kako inovacija vpliva na podjetje, njegovo delovanje, klimo v podjetju. Ocena: od 0 do 1 točke (po 0,25 točke)
2. Konkretno je opisano kako inovacija vpliva na okolje. Ocena: od 0 do 1,5 točke (po 0,25 točke)
3. Konkretno je opisano kako inovacija vpliva na širšo družbo. Ocena: od 0 do 1 točke (po 0,25 točke)
4. Konkretno je opisano kako se inovacija vklaplja v razvojno in poslovno strategijo organizacije. Ocena: od 0 do 0,5 točke (po 0,25 točke)
5. Končno oceno sestavlja vsota ocen posameznih delov. Najvišje število točk je 10.

* Zlato priznanje se podeli za končno oceno 9 ali več.
* Srebrno priznanje se podeli za končno oceno, ki je večja ali enaka 8 in manjša od 9.
* Bronasto priznanje se podeli za končno oceno, ki je večja ali enaka 7 in manjša od 8.

Za prejem zlatega, srebrnega ali bronastega priznanja mora inovacija prejeti najmanj 3,5 točke na obeh področjih (ODLIČNOST IN UČINEK). To pravilo ne velja za družbene inovacije.

Za družbene inovacije in inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10 % tako, da:

* zlato priznanje podeli za končno oceno 8,1 ali več;
* srebrno priznanje podeli za končno oceno, ki je večja ali enaka 7,2 in manjša od 8,1;
* bronasto priznanje podeli za končno oceno, ki je večja ali enaka 6,3 in manjša od 7,2.